TPCH ย้ำเป้าผลงานปีนี้ทำนิวไฮหลัง COD เพิ่ม 20MW ลุ้นผลประมูลรฟฟ.ขยะชุมชน รู้ผลส.ค.นี้
TPCH ย้ำเป้าผลงานปีนี้ทำนิวไฮหลัง COD เพิ่ม 20MW ลุ้นผลประมูลรฟฟ.ขยะชุมชน รู้ผลส.ค.นี้
TPCH ย้ำเป้าผลงานปีนี้ทำนิวไฮหลัง COD เพิ่ม 20MW ลุ้นผลประมูลรฟฟ.ขยะชุมชน รู้ผลส.ค.นี้
18 ก.ค. 2562

นางกนกทิพย์ จันทร์พลังศรี ประธานคณะกรรมการบริหาร บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า บริษัทฯ คาดแนวโน้มผลการดำเนินงานในครึ่งหลังปีนี้ น่าจะเติบโตดีกว่าครึ่งปีแรก เนื่องจากในไตรมาส 4/62 จะมีการจ่ายไฟฟ้าเชิงพาณิชย์ (COD)  เพิ่มอีก 20 เมกะวัตต์ (MW) ได้แก่ โรงไฟฟ้าชีวมวล TPCH 1, TPCH 2  จากปัจจุบันที่มีโรงไฟฟ้าจ่ายไฟฟ้าเชิงพาณิชย์แล้ว 60 เมกะวัตต์ ของกำลังการผลิตไฟฟ้าที่มีอยู่ในมือทั้งหมด 110 เมกะวัตต์ ทำให้ทั้งปี 62 จะสามารถ COD ได้รวม 80 เมกะวัตต์ ซึ่งจะผลักดันรายได้และกำไรปีนี้ทำสถิติสูงสุดใหม่ได้ตามเป้าหมาย
ขณะเดียวกันบริษัทฯก็อยู่ระหว่างรอผลการประมูลโรงไฟฟ้าขยะชุมชนอ่อนนุช ขนาด 20 เมกะวัตต์ คาดว่าจะรู้ผลในช่วงเดือนส.ค.62 โดยหากชนะการประมูล ก็เตรียมที่จะออกหุ้นกู้ มูลค่าไม่เกิน 3,000 ล้านบาท เพื่อรองรับการลงทุนดังกล่าว
นอกจากนี้ภายหลังจากการเซ็นสัญญาซื้อขายไฟฟ้า (PPA) ในโครงการโรงไฟฟ้าขยะชุมชนขององค์การบริหารส่วนจังหวัดนนทบุรี กับการไฟฟ้านครหลวง (กฟน.) มีกำลังการผลิตติดตั้งที่ 10 เมกะวัตต์ ดำเนินการภายใต้ บริษัท สยาม พาวเวอร์ จำกัด และ TPCH ถือหุ้นในสัดส่วน 50% บริษัทฯ ก็เตรียมเดินหน้าก่อสร้างโรงไฟฟ้าดังกล่าวในเดือนส.ค.นี้ คาดใช้เงินลงทุนประมาณ 1,500-1,600 ล้านบาท และน่าจะสามารถจ่ายไฟฟ้าเชิงพาณิชย์ได้ในช่วงปลายปี 63 เป็นต้นไป โดยมีอัตราการรับซื้อค่าไฟฟ้าในรูปแบบ FIT ราคาหน่วยละ 5.78 บาท อย่างไรก็ตามบริษัทฯ ได้รับสัมปทานการบริหารจัดการระบบการนำขยะมูลฝอยจากหลุมฝังกลบมาใช้ประโยชน์เป็นเชื้อเพลิงสำหรับการผลิตไฟฟ้า ปริมาณ 3.8 ล้านตัน/ปี ซึ่งจะสามารถรองรับการผลิตไฟฟ้ามากถึง 27 ปี
สำหรับแผนพัฒนากำลังผลิตไฟฟ้าระยะยาวปี 2561-2580 (PDP2018) ที่ภาครัฐให้การส่งเสริมการผลิตไฟฟ้าจากพลังงานหมุนเวียนขยะชุมชน ได้มีการประกาศเพิ่มการรับซื้อไฟฟ้าจากพลังงานหมุนเวียนขยะชุมชนจากเดิม 500 เมกะวัตต์ เพิ่มเป็น 900 เมกะวัตต์ และชีวมวลเพิ่มอีก 110-120 เมกะวัตต์ บริษัทฯ มองว่าจะเป็นช่องทางให้สามารถขยายการลงทุนได้เพิ่มขึ้น โดยในประเทศจะมุ่งเน้นไปที่โรงไฟฟ้าขยะเป็นหลัก
ส่วนโรงไฟฟ้าชีวมวลจะขยายไปยังต่างประเทศ โดยมองการลงทุนทั้งในรูปแบบการเข้าซื้อกิจการ (M&amp;A) และการเข้าไปร่วมลงทุน (JV) ซึ่งปัจจุบันก็อยู่ระหว่างศึกษาการเข้าไปลงทุนโรงไฟฟ้าชีวมวลและโรงไฟฟ้าไบโอแก๊สในเมียนมา คาดว่าจะเห็นความชัดเจนได้ปลายปีนี้ เบื้องต้นคาดมีขนาดกำลังการผลิตประมาณ 5-6 เมกะวัตต์ และน่าจะใช้เงินลงทุนราว 100 ล้านบาท/เมกะวัตต์ โดยจะต้องมีผลตอบแทนจากการลงทุน (IRR) ไม่ต่ำกว่า 15%
 
 